Az Európai Parlament és a Tanács 685/2001/EK rendelete

(2001. április 4.)

az Európai Közösség és a Bolgár Köztársaság, illetve az Európai Közösség és a Magyar Köztársaság között a közúti áruszállítás és a kombinált szállítás ösztönzése egyes feltételeinek megállapításáról szóló megállapodás alapján kapott engedélyek tagállamok közötti elosztásáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 71. cikkére,

tekintettel a Bizottság javaslatára [1],

tekintettel a Gazdasági és Szociális Bizottság véleményére [2],

tekintettel a Régiók Bizottságának véleményére,

a Szerződés 251. cikkében megállapított eljárásnak megfelelően [3],

mivel:

(1) A 2001. március 19-i 2001/265/EK [4] és 2001/266/EK [5] tanácsi határozattal az Európai Közösség megállapodásokat kötött a Bolgár Köztársasággal és a Magyar Köztársasággal a közúti áruszállítás és a kombinált szállítás ösztönzése egyes feltételeinek megállapításáról.

(2) Ezek a megállapodások rendelkeznek arról, hogy a Közösség közúti tranzitengedélyeket kap Bulgáriától, illetve Magyarországtól.

(3) A Közösség rendelkezésére bocsátott engedélyek elosztására és kezelésére vonatkozóan szabályokat kell alkotni.

(4) Gyakorlati és kezelhetőségi okokból az engedélyeket a Bizottság bocsátja a tagállamok rendelkezésére.

(5) Ebből a célból egy elosztási módszert kell kialakítani. Ezt követően a tagállamok a vállalkozások között objektív kritériumok alapján osztják szét a rendelkezésükre bocsátott engedélyeket.

(6) Az engedélyek optimális kihasználásának biztosítása érdekében a ki nem osztott engedélyeket újraelosztás céljából vissza kell küldeni a Bizottsághoz.

(7) Az engedélyek elosztása olyan kritériumok alapján történik, amely a Görögország és a többi tagállam közötti jelenlegi belföldi szállítási forgalmat teljes mértékben figyelembe veszi,

ELFOGADTA EZT A RENDELETET:

1. cikk

Ez a rendelet szabályozza az Európai Közösség és a Bolgár Köztársaság, illetve az Európai Közösség és a Magyar Köztársaság között a közúti áruszállítás és a kombinált szállítás ösztönzése egyes feltételeinek megállapításáról szóló megállapodások (a továbbiakban: "a megállapodások") 6. cikkének (2) bekezdése értelmében a Közösség rendelkezésére bocsátott engedélyek tagállamok közötti elosztását.

2. cikk

(1) A Bizottság az engedélyek elosztását a (2), (3) és (4) bekezdésnek megfelelően végzi.

(2) Az engedélyeket a melléklet szerint kell elosztani a tagállamok között. A tapasztalatok fényében és különösen a forgalom változása alapján a Bizottság szükség esetén, de legkorábban az e rendelet hatálybalépésétől számított három év után, az engedélyek tagállamok közötti megosztásának módosítására vonatkozó javaslatot nyújt be a Tanácshoz.

(3) Az egyes évekre vonatkozó engedélyeket az előző év október 15-ig kell elosztani.

(4) Bármely megállapodás végrehajtásának első évében az elosztott engedélyek számát arányosan ki kell igazítani, amennyiben a megállapodás az adott év január 1-je után lép hatályba.

3. cikk

A tagállamok a területükön letelepedett vállalkozások között objektív, megkülönböztetéstől mentes kritériumok alapján osztják szét az engedélyeket.

4. cikk

Minden év szeptember 15-e előtt a tagállamok illetékes hatóságai visszaküldik a Bizottság részére azokat az engedélyeket, amelyek a rendelkezésre álló adatok és előrejelzések alapján valószínűsíthetően nem kerülnek felhasználásra az adott év vége előtt. A Bizottság e visszaküldött engedélyeket a mellékletben szereplő elosztási kulcsnak és a tagállamok további engedélyekre vonatkozó kérelmeinek a figyelembevételével osztja el.

5. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 2001. április 4-én.

az Európai Parlament részéről

az elnök

N. Fontaine

a Tanács részéről

az elnök

B. Rosengren

[1] HL C 89., 2000.3.28., 33. o.

[2] HL C 168., 2000.6.16., 13. o.

[3] Az Európai Parlament 2000. október 25-i véleménye (a Hivatalos Lapban még nem tették közzé) és a Tanács 2001. március 19-i határozata.

[4] HL L 108., 2001.4.18., 4. o.

[5] HL L 108., 2001.4.18., 27. o.

--------------------------------------------------

MELLÉKLET

Tagállam | Tranzitengedélyek száma |

Bulgáriában | Magyarországon |

Belgium | 103 | 103 |

Dánia | 110 | 110 |

Németország | 134 | 133 |

Görögország | 11468 | 10974 |

Spanyolország | 100 | 100 |

Franciaország | 102 | 102 |

Írország | 100 | 100 |

Olaszország | 102 | 102 |

Luxemburg | 100 | 100 |

Hollandia | 150 | 147 |

Ausztria | 119 | 118 |

Portugália | 100 | 100 |

Finnország | 102 | 102 |

Svédország | 107 | 106 |

Egyesült Királyság | 103 | 103 |

Összesen: | 13000 | 12500 |

--------------------------------------------------